Susters vas vir moord, verkragting van ma | Maroela Media
Die Nelspruit-polisie het twee susters vandeesweek in hegtenis geneem vir die grusame moord op hul 62-jarige ma bykans drie weke gelede in die Barberton-omgewing in Mpumalanga. Die susters en drie ander verdagtes het na bewering die moord reeds sedert November haarfyn beplan.
Wanter Dlamini (62) se jongste dogter, Nonhlanhla Mthunywa (30), het glo op 6 Januarie saam met 'n 41-jarige manlike vriend by haar ma 'n besoek afgelê en haar na haar huis toe genooi vir 'n kuier. Dlamini het onmiddellik ingestem en haar gereed gemaak vir dié beloofde kuier.
Volgens brig. Leonard Hlathi, polisiewoordvoerder van Mpumalanga, het Mthunywa se manlike vriend saam met nóg twee ander manlike verdagtes, Dlamini by Mthunywa se huis ingewag. Toe Dlamini by haar dogter se huis opdaag, is sy na bewering deur twee van die mans ontvoer, grusaam aangerand en verkrag, terwyl haar dogter (Mthunywa) haar vasgehou het.
"Dlamini is daarna vermoedelik verwurg. Haar liggaam is in 'n kombers toegedraai en by die buitetoilet versteek," sê Hlathi.
Mthunywa se 39-jarige suster, wat glo ook betrokke was by beplanning van die moord op hul ma, het later die dag gereël om van hul ma se liggaam ontslae te raak. Die suster se naam is nog nie bekendgemaak nie. Dlamini se liggaam is in 'n nabygeleë veld gestort.
Volgens Hlathi is Dlamini se liggaam in die veld ontdek. Die polisie het 'n saak van moord aanhangig gemaak.
Die polisie se ondersoek het aan die lig gebring dat Dlamini se moord haarfyn deur haar twee dogters beplan is. "Mthunywa se vriend het verlede jaar November 'n versekeringspolis onder Dlamini se naam uitgeneem. Dlamini se onnatuurlike dood sou beteken dat daar 'n dubbele kontantuitbetaling sou geskied," vertel Hlathi.
Mthunywa is Dinsdag in hegtenis geneem en staan tereg op moord. Sy het Woensdag in die Barberton-landdroshof verskyn en sal tot 5 Februarie in aanhouding bly. Mthunywa se suster is Woensdag in hegtenis geneem en sal na verwagting Donderdag in die landdroshof verskyn.
Die polisie is op die spoor van die ander drie verdagtes en doen 'n beroep op enigiemand wat inligting oor dié betrokke persone het, om dit aan die polisie te rapporteer.
Die provinsiale kommissaris van die polisie in Mpumalanga, lt.genl. Mondli Zuma, het Dlamini se moord ten sterkste veroordeel en is dankbaar geregtigheid het geskied. "Dit is 'n skande om te sien hoe die moorde op mense deur hul eie familielede, aangedryf word deur gierigheid en liefde vir geld. Ons samelewing is besig om hul morele waardes te verloor," het Zuma gesê.
Die polisie het vandeesweek nóg 'n deurbraak gemaak in die saak van moord op 'n 41-jarige man wat glo deur sy vrou vermoor is. Die 58-jarige Jabulani Isaac Nkosi se vrou is die naweek in Balfour, Mpumalanga, in hegtenis geneem. Dié vrou (Busi Mitta Nkosi) het Maandag saam met vyf ander verdagtes in die Balfour-landdroshof verskyn op die aanklag van moord.
Jabulani is verlede week Sondag glo deur die verdagtes in sy huis ingewag, waar hulle verskeie skote op hom afgevuur het. Die verdagtes het van die toneel gevlug. Jabulani is deur paramedici op die toneel dood verklaar.
Jabulani was die eienaar van 'n begrafnisonderneming in Balfour.
Die ander verdagtes, tussen die ouderdomme van 29 en 47, asook 'n 17-jarige meisie, is verlede week onderskeidelik in Standerton en Balfour in hegtenis geneem. Die saak is tot 3 Februarie uitgestel vir 'n formele borgtogaansoek.
Zuma het die polisie bedank vir hulle vinnige optrede om die verdagtes vas te trek.
landdroshof moord Mpumalanga
Name bekend van onderwysers wat verongeluk
Hoe siek moet jy wees om dit aan jou eie MA te doen?????
Die samelewing het verval en dis duiwels!!!!
Liewe Jesus, vergewe tog die mensdom en wees ons genadig in die goddelose land en tye waarin ons leef